মর্টিমার হুইলার

স্যার রবার্ট এরিক মর্টিমার হুইলার CH CIE MC TD (১০ সেপ্টেম্বর ১৮৯০ – ২২ জুলাই ১৯৭৬) ছিলেন একজন ব্রিটিশ প্রত্নতত্ত্ববিদ ও ব্রিটিশ সেনাবাহিনীর কর্মকর্তা। তার কর্মজীবনে তিনি ওয়েলসের জাতীয় জাদুঘর এবং লন্ডন মিউজিয়াম-এর পরিচালক, ভারতের প্রত্নতত্ত্ব বিভাগের মহাপরিচালক এবং ইউসিএল প্রত্নতত্ত্ব ইনস্টিটিউটের প্রতিষ্ঠাতা ও সম্মানসূচক পরিচালক হিসেবে দায়িত্ব পালন করেন। এ ছাড়াও তিনি প্রত্নতত্ত্ব বিষয়ক চব্বিশটি গ্রন্থ রচনা করেছিলেন।
হুইলার গ্লাসগো শহরে এক মধ্যবিত্ত পরিবারে জন্মগ্রহণ করেন এবং মূলত ইয়র্কশায়ার অঞ্চলে বেড়ে ওঠেন, পরবর্তীতে কৈশোরে লন্ডনে চলে আসেন। ইউনিভার্সিটি কলেজ লন্ডন-এ ক্লাসিক্স (প্রাচীন সাহিত্য ও ইতিহাস) নিয়ে পড়াশোনা শেষে তিনি পেশাগতভাবে প্রত্নতত্ত্বচর্চায় প্রবেশ করেন এবং রোমান-ব্রিটিশ যুগের প্রত্নতত্ত্বে বিশেষ দক্ষতা অর্জন করেন। প্রথম বিশ্বযুদ্ধের সময় তিনি রয়্যাল আর্টিলারিতে স্বেচ্ছাসেবক হিসেবে যোগ দেন এবং পশ্চিম ফ্রন্টে মোতায়েন হন, যেখানে তিনি মেজর পদে উন্নীত হন এবং মিলিটারি ক্রস পদকে ভূষিত হন। যুদ্ধশেষে ব্রিটেনে ফিরে তিনি ইউসিএল থেকে ডক্টরেট লাভ করেন এবং ওয়েলসের জাতীয় জাদুঘরে প্রত্নতত্ত্ব বিভাগের প্রধান এবং পরে পরিচালক হিসেবে দায়িত্ব পালন করেন। এই সময়ে, তিনি তার প্রথম স্ত্রী টেসা হুইলার-এর সহায়তায় সেগন্টিয়াম, ই গায়ার এবং ইসকা অগাস্টা রোমান দুর্গসমূহের খনন পরিচালনা করেন।
প্রত্নতত্ত্ববিদ অগাস্টাস পিট রিভার্স দ্বারা প্রভাবিত হয়ে হুইলার দৃঢ়ভাবে বিশ্বাস করতেন যে খনন এবং স্তরবিন্যাসের তথ্যসংগ্রহ আরও বৈজ্ঞানিক ও পদ্ধতিগত হওয়া উচিত। তিনি "উইলার-পদ্ধতি" নামে পরিচিত একটি বিশেষ খনন কৌশল উদ্ভাবন করেন। ১৯২৬ সালে তিনি লন্ডন মিউজিয়ামের কিউরেটর পদে নিয়োগপ্রাপ্ত হন, যেখানে তিনি সংগ্রহশালার পুনর্গঠন, বাজেট বৃদ্ধির জন্য সফল প্রচারণা এবং ইউসিএলে লেকচার দেয়ার কাজ শুরু করেন।
১৯৩৪ সালে তিনি ফেডারেল লন্ডন বিশ্ববিদ্যালয়ের আওতায় প্রত্নতত্ত্ব ইনস্টিটিউট প্রতিষ্ঠা করেন এবং সম্মানসূচক পরিচালক পদ গ্রহণ করেন। এ সময়ে তিনি লিডনি পার্ক ও ভেরুলামিয়াম রোমান স্থাপনা এবং মেইডেন ক্যাসলের লৌহযুগীয় দুর্গের খননকাজ তত্ত্বাবধান করেন।
দ্বিতীয় বিশ্বযুদ্ধের সময় তিনি পুনরায় সেনাবাহিনীতে যোগ দেন এবং ব্রিগেডিয়ার পদে উন্নীত হন। তিনি উত্তর আফ্রিকান অভিযান এবং মিত্র বাহিনীর ইতালিতে আক্রমণ-এ অংশগ্রহণ করেন। ১৯৪৪ সালে তিনি ভারতের পুরাতত্ত্ব জরিপ বিভাগের মহাপরিচালক নিযুক্ত হন এবং হরপ্পা, আরিকামেডু ও ব্রহ্মগিরি-সহ নানা গুরুত্বপূর্ণ স্থানের খনন কার্য পরিচালনা করেন এবং উপমহাদেশের প্রত্নতাত্ত্বিক প্রতিষ্ঠানসমূহে সংস্কার সাধন করেন।
১৯৪৮ সালে ব্রিটেনে ফিরে তিনি প্রত্নতত্ত্ব ইনস্টিটিউটে পাঠদান এবং পাকিস্তান সরকারের প্রত্নতাত্ত্বিক পরামর্শকের দায়িত্ব পালন করতে থাকেন। পরবর্তী জীবনে তিনি তার জনপ্রিয় গ্রন্থ, সমুদ্রযাত্রার বক্তৃতা এবং রেডিও ও টেলিভিশন অনুষ্ঠানে (বিশেষ করে বিবিসির "Animal, Vegetable, Mineral?" সিরিজে) অংশগ্রহণের মাধ্যমে সাধারণ জনগণের মাঝে প্রত্নতত্ত্বের জনপ্রিয়তা বাড়াতে গুরুত্বপূর্ণ ভূমিকা রাখেন। তিনি ব্রিটিশ একাডেমির সম্মানসূচক সচিব নিযুক্ত হন এবং বিভিন্ন প্রত্নতাত্ত্বিক প্রকল্পের জন্য উল্লেখযোগ্য তহবিল সংগ্রহ করেন, একইসঙ্গে তিনি বিভিন্ন ইউনেস্কো প্রকল্পে ব্রিটিশ প্রতিনিধি হিসেবে কাজ করেন।
হুইলারকে ২০শ শতকের অন্যতম গুরুত্বপূর্ণ ব্রিটিশ প্রত্নতত্ত্ববিদ হিসেবে স্বীকৃতি দেওয়া হয়, যিনি ব্রিটেনে প্রত্নতত্ত্বচর্চায় জনসাধারণের আগ্রহ বৃদ্ধি এবং খনন ও তথ্যসংগ্রহের পদ্ধতিগত অগ্রগতিতে বিশেষ ভূমিকা রাখেন। দক্ষিণ এশিয়ায় প্রত্নতত্ত্ববিদ্যার বিকাশে তার অবদানও ব্যাপকভাবে প্রশংসিত হয়। তবে উল্লেখযোগ্য সংখ্যক প্রত্নতাত্ত্বিক স্থানের তার ব্যাখ্যা পরবর্তীতে অগ্রাহ্য বা নতুনভাবে ব্যাখ্যায়িত হয়েছে।